གོང་གི་ཚིག་བཅད་རྐང་པ་གཉིས་ཀྱིས་དགའ་ལྡན་ལྔ་མཆོད་ཀྱི་བྱེད་སྒོ་གལ་ཆེ་ཤོས་གཉིས་ཏེ།ཁང་ཐོག་ཏུ་མཆོད་མེསྦར་བ་དང་།ཁྱིམ་ཚང་རེའི་ཐབ་ཚང་དུ་བག་ཐུགབསྐོལ་བ་གཉིས་ཧ་ཅང་སྙན་འཇེབས་ལྡན་པའི་ངང་བསྟན་པ་རེད།ངའི་ཕ་ཡུལ་དུ་བཞི་མཆོད་དང་ལྔ་མཆོད་གཉིས་ཀར་མཆོད་མེ་སྤོར་ཞིང་།དེ་ཡང་བཞི་མཆོད་ཀྱི་མཆོད་མེ་ནི།ལོ་འཁོར་མོའི་རིང་གི་དུད་ཚང་སོ་སོའི་ཤ་ཚིལ་ཡག་ཤོས་ཀྱི་ཕུད་བསགས་པ་བཞུར་ཏེ་མཆོད་མེ་འབུལ་བ་དང་།ལྔ་མཆོད་ཀྱི་དགོང་མོར།དུད་ཚང་སོ་སོས་གཙགས་པའི་སྣུམ་གྱི་ཕུད་ཀྱིས་མཆོད་མེ་འབུལ་བ་རེད།ང་ཚོའི་གྲོང་གསེབ་ཏུ་སྔོན་མ་ཁྱིམ་ཚང་སོ་སོའི་ཟ་སྣུམ་སོ་སོས་ཐོན་སྐྱེད་བྱེད་པ་རེད།བཞི་མཆོད་དང་ལྔ་མཆོད་ཀྱི་མཆོད་མེ་དེ་ཁྱིམ་ཚང་སོ་སོའི་ཁང་ཐོག་གི་གོང་འཕྱོང་ཁང་སྟེང་གི་ཕྱོགས་ཡོངས་བསྐོར་བའི་ར་བསྒང་ལ་འབུལ་དགོས་ཤིང་།བཞི་མཆོད་ཀྱི་དགོང་མོའི་ཚིལ་མཆོད་བཞེས་སྟོབས་ཆེ་ཆུང་ལ་གཞིགས་ཏེ་སྒོ་ཟོག་སེམས་ཅན་གྱི་འཕེལ་ཁ་དང་གོད་ཁར་བརྟག་པ་བྱེད་པ་དང་།ལྔ་མཆོད་ཀྱི་སྣུམ་མཆོད་བཞེས་སྟོབས་ཆེ་ཆུང་ལས་ལོ་ཏོག་དང་ནད་མུག་ཡོང་མིན་བརྟག་པ་བྱེད།ཁྱིམ་ཚང་སོ་སོས་དེ་ལྟར་མཆོད་མེ་ཕུལ་ཏེ་གྲོང་ཚོའི་གླིང་ཡོངས་ཁྱབ་པར་བྱེད་པས།ལོ་རྒྱུས་ཐོག་དེ་ལ་གླིང་མེ་སྤོར་བའི་ཐ་སྙད་ཆགས་ཡོད།